**Una app que uneix la compra virtual amb la botiga guanya el premi Reimagine Textile a la millor start-up**

**Sheekr** (<http://sheekr.com/ca/>) és la guanyadora del premi a la millor *start-up* de la primera edició dels premis Reimagine Textile, lliurats avui a la tarda en un acte al TecnoCampus. En paraules d’un dels seus promotors, Xavier Martí, l’objectiu d’aquesta empresa emergent és “virtualitzar el procés d’anar de compres junts” i captar dades que indiquen el que la gent vol comprar. L’app que està dissenyant l’empresa tindrà geoposicionades més de 1.000 botigues a tot l’Estat, amb accés a més de 10.000 productes, que contenen informació com el preu o les fotografies. Aquesta app estarà disponible aquest estiu per a iOs, i el setembre ho estarà per a Android.

En la categoria de millor idea, el projecte guanyador d’aquesta primera edició dels premis Reimagine Textile ha estat per **Cocoro (**[**http://www.cocoro-intim.com/es/**](http://www.cocoro-intim.com/es/)**)**, un projecte que impulsa la cooperativa **Femmefleur**. Cocoro és una línia de sostenidors de lactància sostenible, amb teixit absorbent i ergonòmic, que evita l’ús de discs absorbents i incorpora tecnologia tèxtil mitjançant la segregació de substàncies microencapsulades per oferir una protecció del pit.

Els guanyadors obtenen, a banda d’un premi econòmic (5.000 euros per a la millor start-up, i 3.000 euros per a la millor idea), bonificacions a la ubicació a la incubadora Reimagine Textile del TecnoCampus, orientació tecnològica per part d’Eurecat, accés 100% bonificat a un programa de mentors i la quota gratuïta d’un any com a soci d’Asegema.

En l’acte celebrat ahir, es van lliurar segons premis i mencions tant per a la categoria de millor idea com a la de *start-up*. Són els següents:

* Categoria millor idea: segon premi (Sensorial Processing Text). menció especial (Udesign):
* Categoria millor *start-up*: segon premi (Uttopy); menció especial (Yumehub);

El Tecnocampus i l’Ajuntament de Mataró, juntament amb el centre tecnològic Eurecat i l’associació Asegema, han convocat aquest any la primera edició dels Premis Reimagine Textile, adreçats a emprenedors i empreses de recent creació amb idees de negoci relacionades amb la tecnologia i la innovació en el tèxtil. En la iniciativa també hi col·laboren la Diputació de Barcelona, ACCIÓ, AEI Tèxtils , Escola de Disseny LCI, Escola universitària Elisava , Moda 22, i Materfad.

El lliurament de premis l'han presidit l'alcalde, David Bote, i la presidenta del TecnoCampus, que han destacat la importància del sector tèxtil per a Mataró i pel país. Miquel Rey, director de negoci a Eurecat, i Paulí Aluart, president d'Asegema, han remarcat també el potencial innovador que tenen les empreses tèxtils.

Més informació:
Oriol Ribet
Telf. 93 741 49 60 / 678 794 288
[www.tecnocampus.cat](http://www.tecnocampus.cat)